Eklesia Episkopaly Malagasy

Ny **Eklesia Episkopaly Malagasy,** hafohezina amin' ny hoe **EEM**, dia anarana iantsoana ny Fiangonana anglikana eto Madagasikara. Diosesy enina no mandrafitra ny EEM, ka ny Foiben' ny Eklesia Episkopaly Malagasy (FEEM) no rafitra mampivondrona azy ireo. Ireo diosesy malagasy ireo, miaraka amin' ny Diosesin' i Maorisy sy ny Diosesin' i Seisely no mandrafitra ny Eklesia Anglikana aty amin' ny Ranomasimbe Indiana.

## Tantara

### Faha mpanjaka
Tamin' ny fitondran' ny mpanjaka Radama II no niantombohan' ny asa fitoriana nataon' ny misiônera anglikana teto Madagasikara tao anatin' ny *[[United Society Partners in the Gospel|Society for the Propagation of the Gospel]]* (SPG) sy ny *[[Church Mission Society|Church Missionary Society]]* (CMS).

Rehefa afaka taona vitsy taorian' ny fahatongavan' ny misiônera voalohany dia nalefa ho eveka voalohany hiasa eto Madagasikara ny Mgr Robert Kestell Cornish, izay tonga tao Toamasina tamin' ny volana Ôktôbra 1874, ny SPG, ka avy hatrany dia niakatra tao Antananarivo fotoana fohy taty aorina ny eveka. Nomeny Baiboly niampy boky fivavahana hafa avy amin' ny arsevekan' i Canterbury (Mgr Archibald Tait) ny mpanajakavavy Ranavalona II.

Rehefa tsy omby intsony ny trano fivavahana voalohany niorina teo Ambatomasina, dia naorina ny trano fiangonana lehibe kokoa, ka ny praiministra Rainilaiarivony no nametraka ny vato fehizoro tamin' ny 13 Septambra 1883. Notokanana tamin' ny 17 Aogositra 1889 izany, sady nanatrika teo ny praiministra Rainilaiarivony sy i W. Clayton Pickersgill solontenan' ny Fanjakana Britanika.

### Ankehitriny
Tany am-piandohana dia mbola diosesy tokana ny teto Madagasikara ka nantsoina hoe Diosesin' i Madagasikara. Tamin' ny volana Janoary 1969 kosa no nanambaràna amin' ny fomba ôfisialy tao amin' ny Katedraly Santa Laurent Ambohimanoro ny fizaràny ho diosesy telo, dia ny Diosesin' Antananarivo sy ny Diosesin' Antsiranana ary ny Diosesin' i Toamasina. Nijoro tamin' izany fotoana izany ihany koa ny Foibe Eklesia Episkopaly Malagasy. Taty aoriana dia nitombo enina ny isan' ny diosesy. 

## Rafitra

### Ny diosesy eto Madagasikara
Ankehitriny dia diosesy enina no mandrafitra ny EEM, dia:

# ny Diosesin' Antananarivo,
# ny Diosesin' Antsiranana,
# ny Diosesin' i Toamasina,
# ny Diosesin' i Mahajanga,
# ny Diosesin' i Fianarantsoa,
# ny Diosesin' i Toliara .

Ny Foiben' ny Eklesia Episkopaly Malagasy (FEEM) no rafitra mampivondrona azy ireo, izay tarihin' ny filohany ankehitriny dia ny Mgr Ranarivelo Samoela Jaona, evekan' ny Diosesin' Antananarivo.
## Fifandraisana
### Fikambanana amin' ny diosesy any ivelany
Ny diosesy malagasy enina, miaraka amin' ny Diosesin' i Maorisy sy ny Diosesin' i Seisely, no mandrafitra ny Eklesia Anglikana eto amin' ny Ranomasimbe Indiana, izay tarihin' ny arseveka ankehitriny Sa Grâce Mgr James Wong, ary miombona ao amin' ny Firaisambe Anglikana na Fiombonambe Anglikana (*Anglican Communion*) izay mampifandray ny Anglikana maneran-tany.

### Ekiomenisma
Ny EEM dia mpikambana ao amin' ny Fiombonan' ny Fiangonana Kristiana eto Madagasikara (FFKM).

## Hetsika ara-tsôsialy

### Ny ''Free Education Equals Hope'' ao amin' ny ''Madagascar School''
Ny "Free Education Equals Hope" dia hetsika iray ao amin' ny Madagascar School izay miompana amin' ny fanatsarana ny fahafaha-manabe ny ankizy any amin' ny faritra sahirana. Manome fanohanana ara-bola izy io mba handoavana ny saram-pianarana sy ny fanamiana ary ny kojakoja samihafa, mikendry ny hampihenana ny olana ara-toekarena izay manakana ny ankizy tsy hianatra. Ity fandaharan' asa ity ihany koa dia manome vola ho fanatsarana ny fotodrafitrasa eny an-tsekoly, toy ny fananganana efitrano fianarana sy ny fanomezana rano madio sy fidiovana. Fanampin' izany dia manantitra ny fanofanana mpampianatra mba hiantohana fampianarana avo lenta koa ilay hetsika.  

Amin' ny alalan' ny famahana ny fidirana an-tsekoly sy ny kalitaon' ny fampianarana, ny "Education Equals Hope" dia mikatsaka ny hampihenana ny tahan' ny fialana an-daharana sy hampiroborobo ny fampianarana mahafaoka ny rehetra. Miara-miasa amin' ny vondrom-piarahamonina eny ifotony sy amin' ny mpiara-miombona antoka iraisam-pirenena ilay hetsika mba hamoronana fanatsarana ny fanabeazana maharitra sy hanomezana fahafahana ny ankizy tsirairay hahomby. 

## Jereo koa

* Fiangonana eto Madagasikara

* Anglikanisma
* Fiombonambe Anglikana

## Rohy ivelany

*Tranonkalan' ny Diosesin' Antananarivo : http://eemantananarivo.com 

* Foibe Eklesia Episkopaly Malagasy.

## Loharano